[{"text_idx": "#000000", "text": "Wedi dwy rownd o gemau mae \u2018na ddau di\u0302m annisgwyl ar frig tabl Uwch Gynghrair Cymru gan mae Met Caerdydd a\u2019r Fflint yw\u2019r unig glybiau i ennill eu dwy ge\u0302m agoriadol eleni."}, {"text_idx": "#000002", "text": "Ar o\u0302l gorffen yn y tri uchaf y tymor diwethaf a chynrychioli Cymru yn Ewrop dros yr haf mae\u2019n syndod gweld Y Bala a\u2019r Drenewydd mor agos i waelod y tabl gyda dim ond un pwynt yr un hyd yma."}, {"text_idx": "#000003", "text": "Yn dilyn colled siomedig o 2-0 ym Mhen-y-bont ar y penwythnos agoriadol, fe sicrhaodd Y Bala eu pwynt cyntaf o\u2019r tymor mewn ge\u0302m gyfartal 1-1 gartref yn erbyn Hwlffordd brynhawn Sadwrn."}, {"text_idx": "#000004", "text": "Bydd Y Drenewydd wedi bod yn ddigon bodlon gyda ge\u0302m ddi-sgo\u0302r yn erbyn Y Seintiau Newydd bythefnos yn o\u0302l, ond roedd y golled o 0-2 gartref yn erbyn Y Fflint yn ganlyniad gwael i\u2019r Robiniaid nos Wener."}, {"text_idx": "#000005", "text": "Mae record Y Bala\u2019n gryf yn erbyn Y Drenewydd gan nad yw ti\u0302m Colin Caton wedi colli dim un o\u2019u naw ge\u0302m ddiwethaf yn erbyn cochion y canolbarth (ennill 8, cyfartal 1)."}, {"text_idx": "#000006", "text": "Dyw\u2019r Drenewydd heb ennill ge\u0302m gynghrair ar Faes Tegid ers Ebrill 2015, ond bydd rhaid i di\u0302m Chris Hughes sgorio eu go\u0302l gyntaf o\u2019r tymor os am unrhyw obaith o newid hynny."}, {"text_idx": "#000008", "text": "Mae\u2019n gaddo i fod yn dipyn o ge\u0302m yn Neuadd y Parc nos Wener pan fydd Craig Harrison yn croesawu ei gyn-glwb i Groesoswallt."}, {"text_idx": "#000009", "text": "Treuliodd Harrison bron i dair blynedd fel aelod o di\u0302m hyfforddi Cei Connah cyn dychwelyd at Y Seintiau Newydd ar ddechrau\u2019r mis yma."}, {"text_idx": "#000010", "text": "Mae\u2019r clybiau eisoes wedi cyfarfod unwaith y tymor hwn ac hynny yng nge\u0302m gyntaf tymor domestig y ddau di\u0302m yn ail rownd Cwpan Nathaniel MG."}, {"text_idx": "#000011", "text": "Gorffennodd hi\u2019n 1-1 yn y ge\u0302m honno dair wythnos yn o\u0302l wedi goliau gan y ddau rif 9, Michael Wilde a Declan McManus."}, {"text_idx": "#000012", "text": "Rhwng y ddau di\u0302m fe fethodd wyth chwaraewr eu ciciau o\u2019r smotyn, ond Cei Connah oedd yn fuddugol yn y diwedd a Neil Gibson felly yn dechrau ei gyfnod fel rheolwr y Nomadiaid gyda buddugoliaeth allweddol."}, {"text_idx": "#000013", "text": "Ac ar o\u0302l methu ag ennill eu gemau agoriadol yn y gynghrair roedd \u2018na driphwynt yr un i\u2019r ddau di\u0302m y penwythnos diwethaf gyda\u2019r Seintiau yn ennill o 1-0 yn erbyn Pen-y-bont a Chei Connah hefyd yn ennill o 1-0 yn erbyn Airbus UK."}, {"text_idx": "#000015", "text": "Met Caerdydd sydd ar gopa\u2019r gynghrair ar o\u0302l sgorio chwe go\u0302l heb ildio unwaith yn eu dwy ge\u0302m agoriadol y tymor hwn."}, {"text_idx": "#000016", "text": "Wedi buddugoliaeth nodedig yn erbyn Cei Connah y penwythnos blaenorol fe sgoriodd Sam Jones hatric yn erbyn Aberystwyth brynhawn Sadwrn wrth i\u2019r myfyrwyr sicrhau triphwynt cyfforddus arall (Aber 0-4 Met)."}, {"text_idx": "#000017", "text": "Ond mae Caernarfon wedi ennill eu pum ge\u0302m ddiwethaf yn erbyn Met Caerdydd gan gadw pedair llechen la\u0302n, ac ar o\u0302l trechu Pontypridd y penwythnos diwethaf bydd Huw Griffiths yn gobeithio y gall y Cofis chwalu record 100% y myfyrwyr."}, {"text_idx": "#000019", "text": "Mae Hwlffordd wedi cael dechrau addawol i\u2019w tymor gyda buddugoliaeth yn erbyn Caernarfon a ge\u0302m gyfartal yn Y Bala."}, {"text_idx": "#000020", "text": "Mae Airbus ar y llaw arall yn dal i chwilio am eu pwynt cyntaf ers eu dyrchafiad yn o\u0302l i\u2019r uwch gynghrair wedi colledion yn erbyn Aberystwyth a Chei Connah."}, {"text_idx": "#000021", "text": "Enillodd Hwlffordd 1-2 oddi cartref yn Airbus yn nhrydedd rownd Cwpan Cymru llynedd diolch i go\u0302l hwyr Touray Sisay a roced gan Kieran Lewis yn yr hanner cyntaf."}, {"text_idx": "#000022", "text": "Cyn hynny roedd Airbus wedi mynd ar rediad o saith buddugoliaeth yn olynol yn erbyn yr Adar Gleision, a dyw bechgyn Brychdyn heb golli ar Ddo\u0302l-y-Bont ers Medi 2010."}, {"text_idx": "#000025", "text": "Mae chwaraewyr newydd a rheolwr newydd Y Fflint wedi ymdopi\u2019n sydyn gyda gofynion yr uwch gynghrair ac mae bechgyn Cae-y-Castell yn hafal ar bwyntiau gyda Met Caerdydd ar frig y tabl."}, {"text_idx": "#000027", "text": "Mae\u2019r Fflint ar rediad o chwe ge\u0302m heb golli yn erbyn Pen-y-bont (ennill 5, cyfartal 1) gan gynnwys eu buddugoliaeth ar giciau o\u2019r smotyn yn rownd gynderfynol y gemau ail gyfle y tymor diwethaf."}, {"text_idx": "#000029", "text": "Er bod pen ucha\u2019r tabl yn edrych ychydig yn anghyfarwydd dyw hi ddim yn ormod o sioc gweld mae\u2019r ddau glwb newydd sydd yn eistedd ar waelod y domen."}, {"text_idx": "#000030", "text": "Dyw hi heb fod y dechrau gorau i Bontypridd yn eu tymor cyntaf erioed yn yr uwch gynghrair gyda\u2019r newydd ddyfodiaid yn colli eu dwy ge\u0302m agoriadol heb sgorio go\u0302l."}, {"text_idx": "#000032", "text": "Hon fydd y ge\u0302m gyntaf rhwng y clybiau ers i Bontypridd guro Aberystwyth o 1-0 wedi amser ychwanegol yn nhrydedd rownd Cwpan Cymru yn Nhachwedd 2005."}, {"text_idx": "#000033", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 9:30."}]